A su inu

Naran chi ses velenu, o sardu inu,
puru deo ti buffo e vivo sanu.
So arrivadu a omine anzianu
e ando senza baculu in camminu.

Non possido unu mannu magasinu
chei cuddos chi sunu in Campidanu,
ma però tenzo semper a sa manu
unu barrile de cudd’ozastrinu.

Mi si riscaldat su samben in venas
e si coloran sas cosas in bonu
finzas in dies mannas de tristura.

Intono tando bellas cantilenas
pro gloriare custu santu donu
chi a s’omine offerit sa natura.